Ribery își începe cariera de antrenor
Salernitana, "lanterna roşie" a campionatului italian de fotbal, la care joacă şi mijlocaşul român Andres Sfaiţ, va fi pregătită de un al patrulea antrenor în acest sezon odată cu numirea în funcţie, marţi, a lui Stefano Colantuono, care, conform presei, va fi secondat de fostul internaţional francez Franck Ribery, relatează AFP. Internaționalul francez a anunțat în urmă cu ceva timp că i-ar plăcea să devină antrenor și că va face primul pas în acest sens în curând.
"Salernitana anunţă că i-a demis din funcţie pe Fabio Liverani şi pe stafful său", a anunţat clubul din Salerno, care nu a câştigat decât două meciuri în acest sezon în Serie A.
"Responsabilitatea tehnică a echipei a fost încredinţată până la finalul sezonului lui Stefano Colantuono, care a mai antrenat echipa în 2017-2018 şi 2021-2022", se arată în comunicat.
Colantuono, care le-a mai pregătit pe Atalanta (2010-2015) şi Torino (2019-2020), este al patrulea antrenor al Salernitanei, care a început sezonul sub bagheta portughezului Paulo Sousa, concediat în octombrie.
Fostul internaţional italian Filippo Inzaghi l-a înlocuit pe portughez pe 11 februarie, iar succesorul său, Fabio Liverani, a rămas pe banca tehnică doar o lună.
Salernitana se îndreaptă spre retrogradare în divizia secundă, cu 14 puncte în 29 de etape, cu 11 puncte mai puţin decât ocupanta locului 17, sinonim cu menţinerea în Serie A, Empoli.
Conform Sky Sport, Ribery, care şi-a încheiat cariera de jucător la Salernitana în 2022, după ce a evoluat la echipe precum Olympique Marseille (2005-2007), Bayern Munchen (2007-2019) şi Fiorentina (2019-2021), va face parte din stafful tehnic.